  Константин Вознесенских Анжелика Тихонова корреспондент 2021-тӥ арын Удмуртиын «Здравоохранение» йӧскалык ӵектос улсын эмчиослы автоматизировать карем 1 сюрс 317 уж интыос кылдытӥзы. 314-ез соос пӧлысь – фельдшер-акушер пунктъёсын. Со сярысь элькун тӧролэн но кивалтэтлэн пресс-службазы ивортӥз. «Кылем арын Удмуртиысь Цифровой азинсконъя министерствоен ӵош фельдшер-акушер пунктъёсты интернетэн герӟан ужъёс азинскизы. Ар ӵоже интернет 168 фельдшер-акушер пунктъёсы вуиз. Туннэ нуналлы 577 фельдшер-акушер пунктъёс пӧлысь 365-ез интернетэ потыны быгато ини» Елена Сычёва, Удмуртиысь тазалыкез утёнъя министрлэсь ужзэ быдэсъясь Каракулино ёросын интернетэ сизьым фельдшер-акушер пунктъёс потӥзы – Быргында, Ныргында, Кухтино гуртъёсысь но Галаново, Колесниково, Новопоселенное но Чеганда черкогуртъёсысь. Ёрос эмъюртысь валтӥсь эмчи Елена Бабикова пусйиз, фельдшеръёс но ёрос эмъюртъёсысь эмчиос понна электрон картаын ужан – со азьлане туж бадӟым вамыш. «Куке сюбег ӧръя эмчи фельдшер-акушер пунктэ потэ, со отын ик вань ужкагазъёсты быдэстыны, вазиськисьлэсь историзэ, эскеронъёсызлэсь йылпумъянъёссэ учкыны быгатэ. Озьы ик фельдшер но висисьлэсь анализъёссэ, кылсярысь, ковидлы тестсэ, адӟыны быгатэ. Со понна ёрос центре мыноно ӧвӧл ни, ваньмыз сӧзнэтын потэ. Кыдёкын интыяськем гуртъёс понна со уката но кулэ маке» Елена Бабикова, Каракулино ёрос эмъюртысь валтӥсь эмчи Елена Бабиковалэн кылъёсызъя, ёросысьтызы вань фельдшеръёс эм сӧзнэтэн ужаны дышетскизы. 2022-тӥ арын Каракулино ёросын эшшо вить фельдшер-акушер пунктъёсты интернетэ поттозы, нош оглом Удмуртиын – 140-лэсь троссэ. Элькунъя учконо ке, 2021-тӥ арлы йылпумъянъёсъя, эмчиослы автоматизировать карем 14 сюрс 221 уж интыос кылдытэмын но уже кутӥсько (йӧскалык ӵектослэн куронъёсыз 100 процентлы быдэстэмын). Соос эмчиослы эм ужкагазъёслэсь электрон версиоссэс кылдытыны луонлык сёто, кудъёссэ азьланяз котькуд адями Госуслуги порталысь «Моё здоровье» кабинетысьтыз учкыны быгатоз. Тегъёс: Удмуртия эмчиос Каракулино тазалыкезутён Ижкар  